Rapporten som utgjør grunnlaget for riksrettssaken
Høring i den innledende fasen
**Riksrettssaken mot Donald Trump** var en riksrettssak i USA mot USAs president Donald Trump. Det var den tredje riksrettssaken mot en president i USAs historie. Trump var av Representanthuset tiltalt for misbruk av makt og for å hindre Kongressens arbeid. Han ble av Senatet 5. februar 2020 frifunnet på begge tiltalepunkter.

Tiltalen
--------

Den 10. desember 2019 kunngjorde justiskomiteen i Representanthuset to tiltaleposter mot USAs president Donald Trump – 1. for maktmisbruk og 2. for å ha motarbeidet Kongressen. Komiteen vedtok begge tiltalepunkter med 23 mot 17 stemmer.

Den 18. desember 2019 besluttet Representantenes hus å tiltale Trump på to punkter. Tiltaleskriftet anklager Trump for i strid med grunnloven å ha presset ukrainske myndigheter til å iverksette etterforskning mot Hunter Biden for sin egen politiske vinning og for å ha hindret Kongressen i å utøve sin kontrollfunksjon. Avstemningen fulgte i store trekk partilinjene, der demokratene stemte for og republikanerne mot tiltalen.

229 demokrater og én uavhengig representant stemte for punkt 1**,** to stemte mot, mens tre ikke avga stemme og én stemte at hun var «tilstede» (engelsk: «present»). 195 republikanere stemte mot, og to avholdt seg fra å stemme. Dette resulterte i 230 for og 197 mot tiltaleposten.

228 demokrater og én uavhengig representant stemte for punkt 2, tre stemte mot, mens tre ikke avga stemme og én (Tulsi Gabbard) stemte «tilstede». 195 republikanere stemte mot, og to avholdt seg fra å stemme. Dette resulterte i 229 for og 198 mot tiltaleposten.

Påstanden i tiltalen gikk for begge tiltalepunkter ut på at president Trump skulle fradømmes sitt embete, og i tillegg forbys å ha offentlige embeter i fremtiden.

Hovedforhandling i Senatet
--------------------------

Høyesterettsjustitiarius John Roberts (til høyre) tas i ed i senatssalen i United States Capitol.
Adam Schiff, medlem av representanthusets aktorat, leser anklageskriftet i senatssalen
Det ble holdt hovedforhandling i Senatet fra 16. januar til 5. februar 2020. I samsvar med USAs grunnlov ble hovedforhandlingen ledet av justitiarius John Roberts i USAs høyesterett.

Lederen av Representantenes hus, demokraten Nancy Pelosi, oversendte tiltaleskriftet til Senatet den 15. januar 2020.

Høyesterettsjustitiarius Roberts avga 16. januar 2020 ed som president for forhandlingene. Han foresto så seremonien hvor senatorene forsikret på tro og ære at de ville behandle saken upartisk og i samsvar med landets grunnlov.

Forhandlingene begynte med at demokraten Adam Schiff, som leder efterretningskomiteen i Representantenes hus, den 22. juni 2020 fremla tiltalepunktene og redegjorde for tidsforløpet i presidentens formentlige maktmisbruk.

Avstemningen om skyldspørsmålet fant sted 5. februar 2020, i to runder. I spørsmålet om maktmisbruk stemte 52 senatorer for at Trump ikke var skyldig, mens et mindretall på 48 mente han var skyldig. Den andre avstemningsrunen dreide seg om Trump har hindret Kongressen i sitt arbeid. Her stemte 53 senatorer for frifinnelse, mens 47 mente han var skyldig. Da ingen av tiltalepunktene oppnådde to tredels flertall, slo høyesterettsjustitiarius Roberts fast at Trump var frifunnet.

Samtlige senatorer fra det demokratiske partiet stemte for å fradømme Trump hans embete. Senator Mitt Romney stemte i spørsmålet om maktmisbruk som den eneste republikanske senator for å fradømme Trump hans embete. I spørsmålet om Trump hadde obstruert kongressens arbeid, stemte Romney med republikanerne, slik at avstemningsresultatet fulgte de partipolitiske skillelinjer.

Se også
-------

* Marie Yovanovitch

Referanser
----------

1. ↑  Zilbermints, Regina (10. desember 2019). «Democrats unveil articles of impeachment against Trump». *TheHill* **(engelsk)**. Besøkt 10. desember 2019.
2. ↑  Maria Mikkelsen og Ingrid Hovda Storaas (19. desember 2019). «Historisk avstemning i Kongressen: Trump stilles for riksrett» **(norsk)**. VG. Arkivert fra originalen 20. desember 2019. Besøkt 20. desember 2019.
3. ↑  Michael D. Shear og Peter Baker (18. desember 2019). «House Votes to Impeach Trump on Abuse of Power and Obstruction of Congress» **(engelsk)**. The New York Times. Arkivert fra originalen 19. desember 2019. Besøkt 19. desember 2019.
4. ↑  «House impeaches President Trump». *Los Angeles Times* **(engelsk)**. 18. desember 2019. Besøkt 19. desember 2019. «And Representative Tulsi Gabbard of Hawaii, a Democratic presidential contender who has built her reputation as a maverick in her party, voted "present" on both articles.»
5. ↑  «Live Vote of the Impeachment of Donald J. Trump» **(engelsk)**. The New York Times. 18. desember 2019. Arkivert fra originalen 19. desember 2019. Besøkt 19. desember 2019.
6. ↑  Catie Edmondson (18. desember 2019). «On Historic Impeachment Votes, Three Democrats Cross Party Lines to Vote ‘No’» **(engelsk)**. The New York Times. Arkivert fra originalen 19. desember 2019. Besøkt 19. desember 2019.
7. ↑  Steffens, Frauke. «Demokratin Tulsi Gabbard: Rechter linker Haken» **(tysk)**. Frankfurter Allgemeine Zeitung. ISSN 0174-4909. Besøkt 20. desember 2019.
8. ↑  Zilbermints, Regina (10. desember 2019). «Democrats unveil articles of impeachment against Trump». *TheHill* **(engelsk)**. Besøkt 19. desember 2019.
9. ↑  Sheryl Gay Stolberg og Nicholas Fandos (19. desember 2019). «Trump Impeachment Trial in Doubt as Democrats Weigh Withholding Articles» **(engelsk)**. The New York Times. Arkivert fra originalen 20. desember 2019. Besøkt 20. desember 2019.
10. ↑  Sheryl Gay Stolberg og Nicholas Fandos (15. januar 2020). «House Delivers Impeachment Charges to Senate, Paving the Way for a Trial» **(engelsk)**. The New York Times. Arkivert fra originalen 16. januar 2020. Besøkt 16. januar 2020.
11. ↑  Tom McCarthy, Lauren Gambino og David Smith (16. januar 2020). «Donald Trump impeachment: House sends articles to Senate, setting stage for trial» **(engelsk)**. The Guardian. Arkivert fra originalen 16. januar 2020. Besøkt 16. januar 2020.
12. ↑  Hanna Haug Røset og Ingrid Hovda Storaas (16. januar 2020). «Har overført riksrettssaken mot Trump til Senatet: – I dag skaper vi historie». VG. Arkivert fra originalen 16. januar 2020. Besøkt 16. januar 2020.
13. ↑  Michael D. Shear og Nicholas Fandos (16. januar 2020). «Senate Opens Trump Impeachment Trial as New Ukraine Revelations Emerge» **(engelsk)**. The New York Times. Arkivert fra originalen 17. januar 2020. Besøkt 17. januar 2020.
14. ↑  NTB (23. januar 2020). «Riksrettssaken mot Trump fortsetter». Aftenposten. Arkivert fra originalen 23. januar 2020. Besøkt 23. januar 2020.
15. ↑  Strønen, Anja (5. februar 2020). «Donald Trump frikjent i riksrettssaken». *NRK*. Besøkt 5. februar 2020.
16. ↑  CNN, Jeremy Herb. «Acquitted: Senate finds Trump not guilty of abuse of power, obstruction of justice». *CNN*. Besøkt 5. februar 2020.

Eksterne lenker
---------------

* «The New York Times' oversiktsside om saken» **(engelsk)**. The New York Times. 27. november 2019. Arkivert fra originalen 21. januar 2020.
* (en) Impeachment of Donald Trump – kategori av bilder, video eller lyd på Commons